Jens Kirk (V), 2007-01-19:
Jeg må jo sige til hr. Per Clausen, at jeg ikke er med på den idé.
Jeg er med på, at også landboere skal have lov til at have det, vi kalder en moderne livsform med frihed og det hele, og med den mekanik, automatisering, der er til rådighed i dag, der er det altså næsten ubeskriveligt, hvad en person kan overkomme at passe.
Det giver jo en helt naturlig forklaring på, at tingene bliver større.
Det giver en helt naturlig forklaring på, at dengang vi havde en Ferguson kørte vi måske med 1- eller 2-fodet plov.
I dag kører vi med en 7-8-fodet plov.
Den kan vi ikke forhindre, og det skal vi heller ikke.
Vi lever i en global verden, og det synes jeg vi skal forholde os til, også i Enhedslisten.
Venstre så gerne landbrugsstøtten afviklet, ikke via støtteloftet, men via ensartet aftrapning for alle landmænd i alle lande og ikke ensidigt.
alt iberegnet
Områdets andel af den samlede eksportværdi er ca. 20 pct., og målt på beskæftigelsen er andelen ca. 16 pct. af den private beskæftigelse eller omkring 200.000 arbejdspladser.
Især landdistrikterne får stor gavn af dette.
I nogle områder er hver tredje arbejdsplads i primære eller tilknyttede erhverv.
Kravet, vi har stillet, og som må opfyldes, er, at landbruget faktisk er nødt til at effektivisere med mindst 8-10 pct. om året for bare at følge med, det medfører helt klart en stærk strukturudvikling.
Men også kravene fra naboer og det øvrige samfund presser.
Lad mig bare nævne, at vi jo allerede med en ny miljølov har stillet krav om reduktion af ammoniakudledning, 15 pct. i 2007, 20 pct. i 2008, 25 pct. i 2009, bufferzoner, overdækning af gyllebeholdere, krav om maksimalt husdyrtryk eller betingelser for nitratudledning i opland eller sårbare vandområder, særlige krav med hensyn til fosforudledning på drænede lerjorde i opland til fosforfølsomme Natura 2000-vandområder, ny lugtvejledning med nye lugtindikationer.
Disse krav er allerede ved at blive sat i værk, tror jeg, længe før det sker i de øvrige EU-lande.
Forslagsstillerne ønsker en øget modulation for at fremskaffe midler til landdistrikterne, herunder naturen, miljøet, økologisk landbrug og bosætning.
Jamen hvis der er nogen, der er med til at holde bosætningen på landet, så er det vel jordbrugserhvervet.
Det er vel ikke dem, vi så ligefrem skal sætte ud i en ulige konkurrence.
Over en 7-årig periode er der allerede nu afsat over 6 mia., den hidtil største satsning.
Og hvorfor er det i grunden lige jordbruget, der skal undgælde?
Den arbejdsindsats, enhver på landet yder, får de i hvert fald ikke for meget i løn for, hvis man går ind i statistikker og ser, med den ulige konkurrencesituation.
Økologi er i fremmarch.
Det er glædeligt, men derfor skal det vel ikke pakkes ind i overdrevet støtte.
Lad os udnytte de gode markedsforhold i stedet for.
Bosætning må være kommunernes opgave.
Vi giver en håndsrækning til LAG'erne.
Og husk, kommunerne har 99,6 pct. af de midler, der er til rådighed.
Vi har kun 0,4 pct.
Venstre siger nej til forslaget.
Danmark er jo procentvis et af de mest jordbundsrige lande i Europa.
Altså, vi har en stor force i jordareal, og vi har hverken bjerge eller fjelde som i Norge eller Østrig.
Vi skal udnytte det, for at det giver en masse arbejdspladser og giver en masse produktion.
Men de krav, vi har stillet her, er selvfølgelige krav – ingen tvivl om det – og de skal gennemføres, men det ville da være noget mærkeligt noget, når vi har alle de krav, at vi så samtidig skulle stille et erhverv ulige i konkurrencen over for dem, vi ønsker, at de gerne skulle konkurrere med.